 REPUBLIKA HRVATSKA

 PRIMORSKO-GORANSKA ŽUPANIJA

  GRAD DELNICE

 **GRADONAČELNICA**

KLASA: 940-04/23-01/156

URBROJ: 2170-6-5-2-09

Delnice, 31. prosinca 2024.g.

Na temelju članka 35. stavaka 2. Zakona o vlasništvu i drugim stvarnim pravima „Narodne novine“ 91/96, 68/98, 137/99, 22/00, 73/00, 114/01, 79/96, 141/06, 146/08, 38/09, 153/09, 90/10, 143/12, 152/14), članka 48. Zakona o lokalnoj i područnoj (regionalnoj) samoupravi (“Narodne novine” 33/01, 60/01, 129/05, 109/07, 129/08, 36/09, 150/11, 144/12, 19/13-pročišćeni tekst), 137/15, 123/17, 98/19 i 144/20), članka 60. Statuta Grada Delnica (Službene novine Grada Delnica“ 02/21), članka 4. i članka 21. Odluke o gospodarenju zemljištem u vlasništvu Grada Delnica („Službene novine Grada Delnica“ 07/24 i 10/24), sve na osnovi temeljne Odluke Gradonačelnice Grada Delnica o raspisivanju javnog natječaja za prodaju nekretnine (oranica, u naravi okućnica) u vlasništvu Grada Delnica od 19.11.2024. godine, na prijedlog Komisija za raspolaganje zemljištem u vlasništvu Grada Delnica od 09. prosinca 2024. godine, Gradonačelnica Grada Delnica donosi

**O D L U K U**

**o odabiru najpovoljnijeg ponuditelja**

**za prodaju nekretnine u vlasništvu Grada Delnica**

/oranica u Golik, u naravi okućnica/

Članak 1.

Gradonačelnica Grada Delnica dana 19.11.2024. godine donijela je Odluku o raspisivanju javnog natječaja za prodaju nekretnine (oranica u Golik) u vlasništvu Grada Delnica, oznake k.č.br. 4877, upisane u zkul. 381 k.o. Belo I, površine 42 čhv, koji je objavljen na web stranici te oglasnoj ploči Grada Delnica dana 21.11.2024. godine, istog dana kada je objavljena i obavijest o raspisivanju javnog natječaja u Novom listu.

Prema važećem Prostornom planu uređenja Grada Delnica (SN PGŽ 24/02, 11/13, SN GD 4/16 i 11/21), nekretnina se nalazi u građevinskom području naselja Golik; zemljište je opremljeno komunalnom infrastrukturom (nerazvrstana cesta, javna rasvjeta), te postoji mogućnost priključka na vodovod, struju, te telekomunikacijsku mrežu.

Početna kupoprodajna cijena, tj. vrijednost zemljišta iz točke 1. ovog članka iznosi 3.550,00 €, sve prema Procjembenom elaboratu Vedrane Knežević (ranije Sabljak) dipl.ing.građ., stalnog sudskog vještaka za graditeljstvo i procjenu nekretnina iz Ogulina, Bernardina Frankopana 4., čija je oznaka broj elaborata PE-10/2024 od travnja 2024. godine te pozitivnog mišljenja Procjeniteljskog povjerenstva PGŽ od listopada 2024. godine.

Članak 2.

Rok za dostavu prijave za nadmetanje bio je 8 dana od dana objave u dnevnom tisku, tj. do 29. studenog 2024. godine.

Za navedenu nekretninu stigla je jedna formalno ispravna ponuda koju je dalo Odvjetničko društvo Rački i kolege j.t.d, Zagreb, Oreškovićeva 6d/1, koji zastupaju Martinu Barkić iz Poreča, Kukci, Hrastova 13 i Marina Šubašića, iz Zagreba, Martićeva 27, zaprimljena u pisarnici grada 03.12.2024. u 10,23 sati, međutim preporučeno predana na pošti u Zagrebu 29.11.2024.

Procjena iznosi 3.550,00 eura, a ponuditelj nudi 3.800,00 eura.

U ponudi je dostavljeno:

1.Potpisan „Zahtjev za sudjelovanje u javnom nadmetanju“ u kojem je navedeno ime i prezime natjecatelja i prebivalište (za fizičku osobu) te oznaka rednog broja zemljišta za koji se podnosi prijava, naziv banke i broj računa radi povrata jamčevine, uz priloženu punomoć za zastupanje,

2.Dokaz o uplaćenoj jamčevini,

3.Preslike osobnih iskaznica (za fizičku osobu iz RH).

4.Potvrda nadležnog tijela Grada Delnica vezano uz nepostojanje dugovanja prema Gradu Delnicama,

5.Vlastoručno potpisanu suglasnost za fizičke osobe za obradu osobnih podataka.

Članak 3.

 Ukupna kupoprodajna cijena od 3.800,00 eura umanjuje se za plaćeni iznos jamčevine u iznosu od 355,00 eura, što znači da su kupci dužni uplatiti još 3.445,00 euro na IBAN: HR9824020061806900005, model HR24 s pozivom na broj: 7757-OIB kupaca.

 Na temelju zamolbe za obročnom otplatom, Gradonačelnica je na temelju članka 21. Odluke o gospodarenju zemljištem u vlasništvu Grada Delnica („Službene novine Grada Delnica“ 07/24 i 10/24), odobrila obročnu otplatu na rok od 12.mjeseci, na način da se svaki obrok uplaćuje najkasnije do 15.-og u mjesecu.

 Prvi obrok iznosi 288,00 eura, i plaća se do 15.02.2025. godine, a preostalih 11 svaki obrok iznosi 287,00 eura.

 Ukoliko kupci zakasne s plaćanjem pojedinog obroka dužni su platiti zakonsku zateznu kamatu od dana dospijeća tog obroka do dana plaćanja.

Ukoliko kupci ne uplate dva dospjela obroka, preostali obroci dospijevaju na naplatu s prvim narednim danom nakon isteka dana do kojeg su kupci bili dužni platiti drugi neplaćeni obrok, a ako kupci u roku od devedeset (90) dana od dospjelosti svih neisplaćenih obroka na naplatu iste ne plate, Grad može raskinuti kupoprodajni ugovor i zadržati do tada uplaćeni iznos.

U ime Grada Delnica, Gradonačelnik će izdati kupcima tabularnu ispravu radi uknjižbe njihova prava vlasništva u zemljišnu knjigu tek nakon isplate posljednjeg obroka kupoprodajne cijene.

Do isplate ukupne kupoprodajne cijene, Grad Delnice će na navedenoj nekretnini u zemljišnim knjigama upisati uknjižbu založnog prava, hipoteku, na iznos od 3.445,00 eura.

 Uz kupoprodajnu cijenu, a kako je u javnom natječaju i navedeno, kupci još plaćaju:

a) Trošak izrade Procjembenog elaborata koji iznosi 250,00 eura.

b) Troškove sklapanja i ovjere kupoprodajnog ugovora te

c) Porez na promet nekretnina.

Članak 4.

 Grad Delnice pristaje da kupci temeljem ovog ugovora ishode pravo vlasništva

Ukoliko najpovoljniji ponuditelj odustanu od ponude ili ne sklopi ugovor u propisanom roku gubi pravo na povrat jamčevine.

Nekretninama se raspolaže u stanju »viđeno-kupljeno«.

Rok zaključenja ugovora o kupoprodaji najkasnije je unutar 30 dana od odabira najpovoljnijeg ponuditelja.

Članak 5.

 Ova odluka stupa na snagu danom donošenja i objaviti će se na web stranici Grada Delnica.

 **Gradonačelnica Grada Delnica**

 Katarina Mihelčić, dipl. ing. agr.